ঢাকা মহানগর গোয়েন্দা পুলিশের সিনিয়র সহকারী পুলিশ কমিশনার শহিদুল্লাহ জানান, গত বছর ২৪ মার্চ গুলশানের কালাচাঁদপুরের সাদিকুর রহমান ও তার স্ত্রী রোমানাকে গুলি করে হত্যা করা হয়। ওই ঘটনায় রুবেল ও মিথুনকে আসামি করে গুলশান থানায় একটি মামলা দায়ের হয়। পুলিশ মামলাটি তদন্ত শেষে গত বছর ৩০ মে রুবেল,  মিথুন, আলতাফ ও মহিউদ্দিনের বিরুদ্ধে আদালতে অভিযোগপত্র দাখিল করেন। চলতি বছর ৬ জুন ঢাকা দ্রুত বিচার ট্রাইব্যুনাল-এর বিচারক এ হত্যা মামলার রায় ঘোষণা করেন। এদিকে মামলার আসামিরা জামিন জালিয়াতি চক্রের এ্যাডভোকেট পরিচয়দানকারী ফারুক আহমদ এবং এ্যাডভোকেট মোঃ মনিরুজ্জামান ও এ্যাডভোকেট মনির হোসেনের সঙ্গে যোগাযোগ করে ১৪ লাখ টাকা চুক্তি করে। এরপর চক্রটি মামলার এজাহার এবং মামলা সংশ্লিষ্ট কাগজপত্র জাল করে দুই আসামি রুবেল ও মিথুনকে হাইকোর্ট থেকে জামিন করিয়ে দেয়।